સોનીપતમાં નેશનલ હાઈવે નંબર-૧ને જામ કરી દેવામાં આવ્યો હતો. લશ્કર ત્યાં મોકલવું પડ્યું હતું. ઝજજરમાં બીડીઓ અને એસડીએમનાં કાર્યાલયો સળગાવવામાં આવ્યાં હતાં. રોહતકમાં આંદોલનકારીઓએ લશ્કરને રોકવાનો પ્રયાસ કર્યો હતો. ગૃહપ્રધાન રાજનાથસિંહને હરિયાણાના લોકોને શાંતિ જાળવવા અપીલ કરવી પડી હતી. હરિયાણાના મુખ્યપ્રધાન ખટ્ટરે ર૦ ટકા અનામતનો પ્રસ્તાવ આર્થિક રીતે પછાત જાટ સમુદાય માટે રજૂ કર્યો હતો, પરંતુ જાટ સમુદાયે તેને ફગાવી દીધો હતો. શું જાટ સમુદાય એવું માને છે કે તેમને અનામત આપવા માટે બંધારણમાં સુધારા જેવાં પગલાં લેવા સરકારને મજબૂર કરી શકે? શું આ આંદોલન ગુસ્સામાં છેડાયેલું દિશાહીન આંદોલન છે? ખાસ કરીને વગદાર અને સાધનસંપન્ન જાતિઓ દ્વારા અનામતની માગણી વિચિત્ર જણાય છે. જાટ સમુદાયે પણ આ બાબતે વ્યવહારુ અભિગમ અપનાવીને અનામતની માગણી કરવી જોઇએ.